་ལྟེ་བར་གཞལ་ཡས་ཁང༔ མཚན་ཉིད་ཡོངས་རྫོགས་དྲག་པོའི་རྒྱན་གྱིས་སྤྲས༔ རྩིབས་བརྒྱད་འཁོར་ལོའི་ལྟེ་བར་ཆོས་འབྱུང་དབུས༔ རྡོ་རྗེ་ཧཱུྃ་ཡིག་འབར་བའི་འཕྲོ་འདུ་ལས༔ ཁྲོ་རྒྱལ་པདྨ་དྲག་པོ་ཧེ་རུ་ཀ༔ མེ་དཔུང་ལྟར་དམར་ཁྲོས་འཁྲུགས་རྔམ་པའི་གཟུགས༔ ཕྱག་གཡས་རྡོ་རྗེ་རྩེ་དགུ་ནམ་མཁར་འཕྱར༔ ཕྱག་གཡོན་ཐུགས་སྤྲུལ་ལྕགས་སྡིག་ནག་པོ་ནི༔ མིག་དགུ་བསྒྲད་ཅིང་ཁ་དགུས་དགྲ་བགེགས་ཟ༔ བཅོ་བརྒྱད་རྭ་ཡིས་གདོན་བགེགས་སྙིང་ནས་འཛིན༔ ཡང་སྤྲུལ་ཉིང་སྤྲུལ་སྟོང་གསུམ་འགེངས་པ་འཛིན༔ ཐོད་སྐམ་དབུ་རྒྱན་མགོ་རློན་དོ་ཤལ་འཕྱང༔ ཞལ་གདངས་མཆེ་གཙིགས་སྤྱན་གསུམ་དམར་ཟླུམ་བགྲད༔ དབུ་སྐྲ་སྨ་ར་སྨིན་མ་མེ་བཞིན་འབར༔ དཔལ་གྱི་ཆས་བརྒྱད་གར་གྱི་ཉམས་དགུ་ལྡན༔ པད་ན་ཡུམ་ཆེན་རྡོ་རྗེ་མཁའ་འགྲོ་སྔོ༔ གྲི་ཐོད་འཛིན་པས་འཁྱུད་ཅིང་

གཉིས་མེད་སྦྱོར༔ ཐུགས་ཀར་ཕྱག་ན་རྡོ་རྗེ་མཐོན་མཐིང་མདོག༔ ཕྱག་གཡས་རྡོ་རྗེ་གཡོན་པས་སྡིག་འཛུབ་མཛད༔ གསེར་གྱི་མཆོད་རྟེན་བུམ་པར་སྐུ་བརྟེན་བཞུགས༔ གཙོ་བོའི་སྤྱི་བོར་པདྨ་སཾ་བྷ་ཝ༔མཐིང་ག་རྡོ་རྗེ་ཐོད་པ་ཁ་ཊྭྃ་བསྣམས༔ འཛུམ་ཞལ་མཛེས་ལྡན་ཟ་འོག་བེར་ཆེན་གསོལ༔ ཤའུའི་སྙན་ཞུ་རྒོད་ལྡེམ་རྩེ་སྒྲོས་བརྒྱན༔ སྤྱི་བོའི་གཙུག་ན་སྤྲུལ་པའི་མཁའ་ལྡིང་ནི༔ སྤུ་གྲིའི་བདེ་གཤོག་འབར་བ་གཡོབ་ཅིང་རྡེབ༔ ཕྱོགས་བཞིའི་རྩིབས་ལ་རིགས་བཞིའི་མཁའ་འགྲོ་ནི༔ དཀར་སེར་དམར་ལྗང་གྲི་ཐོད་ཁ་ཊཱྃ་འཛིན༔ གར་སྟབས་ཀྱིས་འགྱིང་བདེ་བའི་རོ་ཡིས་གང༔ མཚམས་བཞིར་བཅུད་ལྡན་རིན་ཆེན་བུམ་པས་བརྒྱན༔ ཤར་སྒོར་གསང་བདག་ཕྱག་རྡོར་སྔོན་པོ་ནི༔ རྡོ་རྗེ་འཕྱར་ཞིང་སྡིག་འཛུབ་དྲག་པོར་སྒྲེང༔ ལྷོ་སྒོར་འཇམ་དཔལ་གཤིན་རྗེ་སྐུ་མདོག་སེར༔ གཡས་པ་རལ་གྲི་གཡོན་པ་སྡིག་འཛུབ་ཅན༔ ནུབ་སྒོར་རྟ་མགྲིན་དམར་པོ་རྟ་སྐད་འཚེར༔ དབྱུག་ཏོ་འཕྱར་ཞིང་སྡིག་འཛུབ་མེ་ཆེན་འབར༔

བྱང་སྒོར་ཡཀྴ་མེ་དབལ་མཐིང་ནག་བརྗིད༔ ཐོ་ཆེན་འཕྱར་ཞིང་ལྕགས་ཀྱུ་མེ་འབར་གདེང༔ ཀུན་ཀྱང་རྔམ་བརྗིད་དུར་ཁྲོད་ཆས་ཀྱིས་བརྒྱན༔ ཡེ་ཤེས་བསྐལ་པའི་མེ་དཔུང་སྐུ་ལས་འབར༔ ལྷ་ཚོགས་ཀུན་གྱི་གནས་གསུམ་ཡིག་འབྲུ་གསུམ༔ རྡོ་རྗེ་གསུམ་གྱི་ངོ་བོས་མཚན་པར་གྱུར༔ ཞེས་པས་གསལ་གདབ། གཉིས་པ་ནི། སྙིང་གའི་ཧཱུྃ་ལས་འོད་ཟེར་འཕྲོས་པས་ཡེ་ཤེས་ཀྱི་འཁོར་ལོ་སྤྱན་དྲངས་པར་བསམ་ལ། ཧྃའུ༔ རྔ་ཡབ་གླིང་དང་ཨོ་རྒྱན་ཡུལ༔ ཟངས་མདོག་དཔལ་གྱི་རི་བོ་ནས༔ པདྨ་དྲག་པོ་འཁོར་བཅས་རྣམས༔ སྤྱན་འདྲེན་གནས་འདིར་གཤེགས་སུ་གསོལ༔ ཞེས་དང་ཚིག་བདུན་གསོལ་འདེབས་ཀྱང་་བརྗོད་པའི་མཐར། ཨེ་ཧྱ་ཧི་བཛྲ་ས་མ་ཡ་ཛཿཕེཾ་ཕེཾ་ཧྲིཾ་ཧྲིཾ་ཧྲིཾ༔ ཞེས་པས་སྤྱན་དྲངས། ཛ༔ཧཱུྃ་བཾ་ཧོཿ ས་དགུག་གཞུག་བཅིང་གསུམ་བྱས་ཏེ་དམ་ཡེ་དབྱེར་མེད་དུ་བསམ་མོ། གསུམ་པ་ནི། ཧོ༔ རྒྱལ་བ་རིགས་ལྔའི་ལྷ་ཚོགས་ཀྱིས༔ ཕྱི་ནང་གསང་བའི་དབང་བསྐུར་བས༔ ཡོན་ཏན་ཀུན་རྫོགས་འོད་དཔག་མེད༔ འཁོར་ལ་གཙོ་བོས་རྒྱས་བཏབ་

པོ༔ ཞེས་པས་དབང་བསྐུར། བཞི་པ་ནི། ཧོ༔ མེ་ཏོག་ལ་སོགས་ཕྱི་མཆོད་རྫས༔ འདོད་ཡོན་ལྔ་པོ་ནང་གི་རྫས༔གཉིས་མེད་འཁྲིལ་སྦྱོར་གསང་བའི་རྫས༔ བདུད་རྩི་ལྔ་པོ་དམ་ཚིག་རྫས༔ ཤ་ལྔ་ལ་སོགས་གཏོར་མའི་རྫས༔ རྩ་བརྒྱད་སྟོང་སྦྱར་བདུད་རྩི་སྨན༔ འདོད་ཆགས་དག་པ་རཀྟའི་མཚོ༔ སྤྲོས་བྲལ་ཀ་དག་དོན་དམ་སྟེ༔ མཆོད་སྤྲིན་རབ་འབྱམས་གཅིག་བསྡུས་པས༔ དཀྱིལ་འཁོར་ལྷ་ཚོགས་ཐམས་ཅད་མཆོད༔ ཨརྒྷཾ་ནས་ཤབྟའི་བར་དང་། མ་ཧཱ་པཉྩ་ཨ་མྲྀ་ཏ་ཁཱ་ཧི༔ མ་ཧཱ་རཀྟ་ཁཱ་ཧི༔ མ་ཧཱ་བ་ལིཏཾ་ཁཱ་ཧི༔ ཞེས་པས་མཆོད། ལྔ་པ་ནི། ཧཱུྃ༔ རྒྱལ་བ་ཀུན་གྱི་དྲག་པོའི་སྐུ༔ ནུས་པ་ཐོགས་མེད་ལོག་འདྲེན་འཛོམས༔ ཐུགས་རྗེ་རྨད་བྱུང་དཀྱིལ་འཁོར་གཙོ༔ པདྨ་ཐོད་ཕྲེང་དྲག་པོར་འདུད༔ ཞེས་པ་ཙམ་མམ་སྤྲོ་ན་བསྟོད་པ་གཞན་ཡང་། ཆོས་ཀྱི་དབྱིངས་ལས་ལོངས་སྤྱོད་རྫོགས་སྐུར་ཤར༔ བདུད་འདུལ་པདྨ་འབྱུང་གནས་སྤྲུལ་པའི་སྐུ༔ སྐུ་གསུམ་བདག་ཉིད་དཀྱིལ་འཁོར་ཀུན་གྱི་གཙོ༔ མཁའ་ལྟར་ཀུན་ཁྱབ་ཁྱེད་ལ་ཕྱག་འཚལ་བསྟོད༔ གཉིས་མེད་ཡུམ་

མཆོག་རྡོ་རྗེ་རྣལ་འབྱོར་མ༔ རིགས་བཞི་མཁའ་འགྲོ་གསང་བདག་གཤིན་རྗེ་དང༔ རྟ་མགྲིན་མེ་དབལ་ལ་སོགས་གྲངས་མེད་འཁོར༔ ཆུ་ཟླའི་རོལ་པ་སྟོན་ལ་ཕྱག་འཚལ་བསྟོད༔ དྲུག་པ་ནི། ཐུགས་ཀའི་ས་བོན་སྔགས་ཀྱིས་བསྐོར༔ དེ་ལས་འོད་འཕྲོས་སྟོང་གསུམ་གང༔ བགེགས་བཅོམ་རྒྱལ་བའི་བྱིན་རླབས་བསྡུས༔ རིགས་འདུས་རྒྱལ་བའི་བདག་ཉིད་ངའོ༔ ཨོཾ་ཨཱ༔ཧཱུྃ་ཨརྩིཀ་ནེ་རྩིཀ་ན་མོ་བྷ་ག་ཝ་ཏེ་ཧཱུྃ་ཧཱུྃ་ཨ་ཧཱུྃ་ཧཱུྃ་ཕཊ་ཕཊ༔ སྙིང་པོའོ། ཨ་ཡ་མ་དུ་རུ་ཙ་ཤ་ན་ས་མ་ཡ་བཛྲ་ག་རུ་ཊ་ཧཱུྃ་ཕཊ༔ རཱ་ཛ་གནོད་བྱེད་ཀྱི་སྙིང་ལ་མཱ་ར་ཡ་ཧཱུྃ་ཕཊ༔ གཙོ་བོའི་འོ། ཨོཾ་བཛྲ་ཌཱ་ཀི་ནི་ཧཱུྃ་ཕཊ༔ དེ་བཞིན་དུ། བུདྡྷ༔ རཏྣ༔ པདྨ༔ ཀརྨ༔མཁའ་འགྲོ་ལྔའི་འོ། བཛྲ་པ་ཎི་ཧཱུྃ་ཕཊ༔ ཡོཾ་ཡ་མནྟ་ཀ་ཧཱུྃ་ཕཊ༔ ཨོཾ་པདྨནྟ་ཀྲྀཏ་ཧཱུྃ་ཕཊ༔ ཨོཾ་བཛྲ་ཡཀྴ་ཧཱུྃ་ཕཊ༔ འཁོར་སྔགས་སོ། གཅོ་བོའི་ཐུགས་ཀའི་ཕྱག་རྡོར་གྱི། ཐུགས་སྲོག་ཧཱུྃ་ཡིག་རབ་ཏུ་འབར། །ཧཱུྃ་གི་འབྲུག་སྒྲ་ཆེར་སྒྲོག་པས༔ །ཧཱུྃ་གི་སྤྲིན་གྱིས་ཕྱོགས་ཀུན་ཁྱབ།ཧཱུྃ་ཧཱུྃ༔ ཞེས་ཧཱུྃ་སྒྲུབ་སྟེ་རིམ་པ་བཞིན་ཅི་ནུས་བཟླས་པའི་མཐར་

མཆོད་བསྟོད་ནས། བདུན་པ་འདོད་དོན་གསོལ་བ་ནི། ཧཱུྃ༔ བདེ་གཤེགས་ཀུན་འདུས་རྡོ་རྗེ་དྲག་པོ་རྩལཿ གློག་ལྟར་མྱུར་བའི་ཐུགས་རྫེས་རྩེར་དགོངས་ལ༔ སྐུ་གསུང་ཐུགས་ཀྱི་དབང་སྐུར་བྱིན་གྱིས་རློབས༔ མཆོག་དང་ཐུན་མོང་དངོས་གྲུབ་སྩལ་དུ་གསོལ༔ ཀཱ་ཡ་ཝཱཀ་ཙིཏྟ་སིདྡྷི་ཕ་ལ་ཧོ༔ ཞེས་དངོས་གྲུབ་བླང་ངོ། གསུམ་པ་ལས། དང་པོ་ཚོགས་ཀྱི་མཆོད་པ་ལ་དྲུག་གི་དང་པོ་ནི། ཧཱུྃ༔ ཐུགས་ལས་རཾ་ཡཾ་ཁཾ་འཕྲོས་པས༔ མ་དག་ཉེས་སྐྱོན་བསྲེགས་གཏོར་སྦྱངས༔ བྷྲུྃ་ལས་རིན་ཆེན་སྣོད་ནང་དུ༔ ཚོགས་རྫས་ཤ་ལྔ་བདུད་རྩི་ལྔ༔ རིགས་ལྔའི་དམ་རྫས་འདོད་ཡོན་རྫས༔ ཟག་མེད་ནམ་མཁའ་གང་བར་གྱུར༔ ཨོཾ་ཨ༔ཧཱུྃ་ཧོ༔ ཞེས་བྱིན་གྱིས་བརླབས། གཉིས་པ་ནི། ཧཱུྃ༔ ཨོ་རྒྱན་གླིང་དང་རྔ་ཡབ་གླིང༔ ལངྐ་དཔལ་གྱི་ཕོ་བྲང་ནས༔ ཆེ་མཆོག་པདྨ་དྲག་པོའི་ཚོགས༔ སྤྱན་འདྲེན་གནས་འདིར་གཤེགས་སུ་གསོལ༔ ཛ༔ཧཱུྃ་བཾ་ཧོཿ ས་སྤྱན་དྲངས། གསུམ་པ་ཚོགས་མཆོད་ནི། གཟུགས་སྒྲ་དྲི་རོ་རེག་ལྡན་པའི༔ འདོད་ཡོན་ཚོགས་ཀྱི་མཆོད་པ་འདི༔ གུས་པའི་

བློ་ཡིས་འབུལ་ལགས་ན༔ དགྱེས་པའི་གར་གྱིས་བཞེས་སུ་གསོལ༔ ག་ཎ་ཙཀྲ་པུ་ཛ་ཁཱ་ཧི༔ བཞི་པ་བར་བཤགས་ནི། ཐོག་མེད་དུས་ནས་ད་ལྟའི་བར༔ སྒོ་གསུམ་མི་ཤེས་བག་མེད་པས༔ ཉམས་ཆག་འགལ་འཁྲུལ་ཅི་མཆིས་པ༔ དེ་དག་ཐམས་ཅད་བཤགས་པར་བགྱི༔ ཞེས་དང་ཡིག་བརྒྱ་བཟླ། ལྔ་པ་བསྒྲལ་བསྟབ་ནི༔ ཧཱུྃ༔ ཆེ་མཆོག་པདྨ་ཐོད་ཕྲེང་རྩལ༔ གཏུམ་དྲག་རྔམ་པའི་རང་བཞིན་ལ༔ ཡཀྴ་མེ་དབལ་སྐར་ལྟར་འཁྲུག༔ ལས་བྱེད་ཕོ་ཉ་བཅས་པ་རྣམས༔ དྲག་པོའི་ཕྲིན་ལས་དུས་ལ་བབས༔ ཞིང་བཅུའི་དགྲ་དང་བགེགས་རྣམས་ཀྱི༔ གཟུགས་ཕུང་རྡུལ་ཕྲན་བཞིན་དུ་ཤིགས༔ རྣམ་ཤེས་ཆོས་ཀྱི་དབྱིངས་སུ་སྤོར༔ ནྲྀ་ཏྲི་ཤ་ཏྲུྃ་མཱ་ར་ཡ་རྦད༔ ཞེས་བསྒྲལ་ཅིང་བསྟབ་ལ། དགྲ་བགེགས་བསྒྲལ་བའི་ཤ་ཁྲག་རུས༔ དོན་སྙིང་ནང་རོལ་བཅས་པ་རྣམས༔ ཡེ་ཤེས་བདུར་རྩིར་བྱིན་རླབས་ནས༔བཞེས་ཤིག་རོལ་ཅིག་དགྱེས་པར་མཛོད༔ མཾ་ས་རཀྟ་ཀིཾ་ནི་རི་ཏི་ཁ་ཧི༔ ཚོགས་ལ་རོལ་ཞིང། དྲུག་པ་ལྷག་མ་ནི། ཧཱུྃ༔

སྔོན་ཚེ་ཞལ་བཞེས་དམ་བཅས་བཞིན༔ དཀྱིལ་འཁོར་ཆེན་པོ་ཕྱི་ཉུལ་བའི༔ ལྷག་གཏོེར་དབང་བའི་སྲུང་མ་རྣམས༔ འདི་བཞེས་བཅོལ་པའི་ཕྲིན་ལས་མཛོད༔ ཨོཾ་ཨུཙྪིཥྚ་བ་ལིངྟ་ཁཱ་ཧི༔ གཉིས་པ་ཐུགས་དམ་བསྐུལ་བ་ནི། ཧཱུྃ༔ བཞེངས་ཤིག་བཞེངས་ཤིག་ཆོས་ཀྱི་དབྱིངས་ནས་བཞེངས༔ དབང་དྲག་འབར་བ་དཔལ་གྱི་ཕོ་ཉར་བཅས༔ དྲག་པོའི་ཕྲིན་ལས་མཛད་པའི་དུས་ལ་བབས༔ སྙིགས་དུས་གདུག་ཅན་དགྲ་བགེགས་འབྱུང་པོའི་དཔུང༔ བོད་ཁམས་ཕུང་བྱེད་སྡེ་དང་བཅས་པ་རྣམས༔ རྫུ་འཕྲུལ་མཐུ་སྟོབས་ནུས་པས་ཚར་གཅོད་ལ༔ ཡང་དག་ལམ་གྱི་བདེ་ཆེན་རྒྱས་པར་མཛོད༔ གསུམ་པ་ཆད་ཐོ་ནི། ཧཱུྃ༔ སྔོན་ཚེ་བསྐལ་པའི་དང་པོ་ལ༔ སློབ་དཔོན་པདྨ་ཐོད་ཕྲེང་གིས༔ དམ་ལ་བཏགས་པའི་སྲུང་མ་རྣམས༔ ཆོས་ཉིད་བདེན་པའི་བཀའ་ལ་ཉོན༔ གདོང་དམར་བོད་ཀྱི་རྒྱལ་ཁམས་སུ༔ ལྷ་སྲིན་སྡེ་བརྒྱད་དམ་ལ་བཏགས༔ བདག་ནི་སློབ་དཔོན་དེ་ཡི་བརྒྱུད༔ ཁྱོད་ནི་ལྷ་འདྲེ་གཡར་དམ་ཅན༔ སྔོན་ཚེ་ཁས་བླངས་བཅའ་མ་བཅག༔ ད་ལྟ་རིག་འཛིན་དམ་མ་འདྲལ༔

རྒྱན་གྱི་གཏོར་མ་འདི་བཞེས་ལ༔ བཅོལ་པའི་ཕྲིན་ལས་སྒྲུབ་པར་མཛོད༔ བཞི་པ་བརྟན་མ་ནི། བྷྱོ༔ སློབ་དཔོན་པདྨ་ཐོད་ཕྲེང་གི༔ བཀའ་ཉན་མ་མོ་བརྟན་མའི་ཚོགས༔ དམ་རྫས་དཔལ་གྱི་གཏོར་མ་ལོངས༔ བཅོལ་པའི་ཕྲིན་ལས་སྒྲུབ་པར་མཛོད༔ ལྔ་པ་བྲོ་མནན་ནི། ཧཱུྃ༔ ང་ནི་འཇིགས་བྱེད་ཆེན་པོ་སྟེ༔ ཁམས་གསུམ་སྲིད་གསུམ་སྤྱི་ནས་གནོན༔ དགྲ་བགེགས་སྡིག་ཆེན་འབྱུང་པོ་རྣམས༔ དུག་གསུམ་ལས་ཀྱི་ཁུང་བུར་མནན༔ མནན་ནོ་བཅིངས་སོ་སྟམྦྷ་ཡ༔ རྡོ་རྗེ་བྲོ་ཡིས་རྒྱས་གདབ་བོ༔ སུས་ཀྱང་འཇིག་པར་ནུས་མ་ཡིན༔ ཨོཾ་ལཾ་ཨཱ༔ལཾ་ཧཱུྃ་ལཾ་སྟམྦྷ་ཡ་ནན༔ དྲུག་པ་རྗེས་ཆོག་ལ་ལྔ་ལས། དང་པོ་ནོངས་པ་བཤགས་པ་ནི། སྔར་བཞིན་མཆོད་བསྟོད་ལ། མ་རྙེད་ཡོངས་སུ་ཚང་དང་སོགས་དང་ཡིག་བརྒྱ་བརྗོད། གཉིས་པ་བརྟན་བཞུགས་ནི།འདིར་ནི་རྟེན་དང་ལྷན་ཅིག་ཏུ་སོགས་བརྗོད། གསུམ་པ་སྤྲུལ་པ་བསྡུ་བ་ནི། ཧཱུྃ༔ ཆོས་ཉིད་སྐྱེ་བ་མེད་པ་ལས༔ འགག་མེད་རྡོ་རྗེ་སྲིན་པོར་ཤར༔ འགག་པ་ཉིད་ནས་འགག་མེད་པ༔ སྤྲོས་བྲལ་ཀ་དག་ཀློང་

དུ་ཐིམ༔ ཧཱུྃ་ཧཱུྃ་ཧཱུྃ་གིས་དཀྱིལ་འཁོར་ཐམས་ཅད་འོད་གསལ་དུ་བསྡུ། ཕཊ་ཕཊ་ཕཊཿ གྱིས་ཐུན་མཚམས་ཀྱི་ལྷར་སྣང་ལྡང་ངོ༔ བཞི་པ་བསྔོ་སྨོན་ནི། དགེ་འདིས་མཐའ་ཡས་སེམས་ནི་ཀུན༔ ཁྲག་འཐུང་པདྨ་དྲག་པོ་ཡི༔ གོ་འཕང་བྱང་ཆུབ་མྱུར་ཐོབ་ནས༔ བདུད་ལ་རྣམ་པར་རྒྱལ་བ་ཤོག༔ ལྔ་པ་ཤིས་བརྗོད་ནི། ཨོཾ་བྱིན་རླབས་མཆོག་སྩོལ་རིགས་བརྒྱའི་བདག༔ བླ་མ་རྣམས་ཀྱི་བཀྲ་ཤིས་ཤོག༔ དངོས་གྲུབ་ཆར་འབེབས་ཞི་དང་ཁྲོའི༔ ཡི་དམ་ལྷ་ཚོགས༴ ཐོགས་མེད་ཕྲིན་ལས་སྒྲུབ་མཛད་པའི༔ དཔའ་བོ་མཁའ་འགྲཽའི༴ གང་ལ་བསམ་པའི་དོན་ཀུན་འགྲུབ༔ དགེ་ལེགས་མཆོག་གི་བཀྲིས་ཤོག༔ ཅེས་བརྗོད་དོ། དྲག་དམར་བཀའ་མ་འོ་བྲན་ལུགས་ཀྱི་གཞུང་སྔ་འགྱུར་བསྟན་པའི་ཉི་མ་ཨོ་རྒྱན་གཏེར་བདག་གླིང་པའི་སྒྲུབ་ཐབས་འདོད་འཇོའི་བུམ་བཟང་ལས་འབྱུང་བ་གཞིར་བཞག་གཏེར་ཆེན་ཉིད་ཀྱི་ཟབ་གཏེར་དྲག་དམར་གྱི་རྡོ་རྗེའི་ཚིག་གིས་ཞལ་བསྐང་ཏེ་བཀླགས་པས་གྲུབ་པ་ཤཱི་ལ་བྷ་དྲའི་ཞལ་འདོན་དུ་པདྨ་མ་ཎིས་བྲིས་པ་དགེ་ལེགས་འཕེལ།།

རྡོ་རྗེ་གྲོད་ལོད་ཀྱི་བརྒྱུད་འདེབས་ནི། ཁྱབ་བདག་གདོད་མའི་མགོན་པོ་ཀུན་ཏུ་བཟང་། །ཡེ་ཤེས་སྒྱུ་མའི་གར་མཁན་རྡོ་རྗེ་སེམས། །རྒྱལ་བའི་རྣམ་འཕྲུལ་དགའ་རབ་རྡོ་རྗེ་ལ། །གསོལ་བ་འདེབས་སོ་མཆོག་ཐུན་དངོས་གྲུབ་སྩོལ། །མཁྱེན་རབ་སྤྲུལ་པ་འཇམ་དཔལ་བཤེས་གཉེན་དང་། །བློ་མཆོག་མངའ་བ་ཤྲི་སེངྷའི་ཞབས། །དངོས་གྲུབ་མཆོག་བརྙེས་ཛྙ་ན་སུ་ཏྲ་ལ། །གསོལ་བ༴ མཁས་གྲུབ་ཆེན་པོ་བི་མ་ལ་མི་ཏྲ། །རང་བྱུང་ཆེན་པོ་པདྨ་སཾ་བྷ་ཝ། །ཚོགས་ཆེན་གཉིས་རྫོགས་རྗེ་འབངས་གྲོགས་གསུམ་ལ། །གསོལ་བ༴ འཛམ་གླིང་མཛེས་པའི་རྒྱན་གཅིག་ཀློང་ཆེན་པ། །སྡེ་གསུམ་ཀློང་དགུའི་རྒྱན་གཅིག་འཇིགས་མེད་གླིང་། །ཐུབ་བསྟན་ཡོངས་རྗོགས་རྒྱན་གཅིག་ངག་གི་དབང་། །གསོལ་བ༴བླ་མ་སྤྱི་འདུས་རྡོ་རྗེ་གྲོ་བོ་ལོད། །ཡི་དམ་ཡོངས་འདུས་དབང་ཆེན་རྟ་མཆོག་དཔལ། །མཁའ་འགྲོ་ཀུན་འདུས་པདྨ་གཟི་ལྡན་ལ། །གསོལ་བ༴ ཡེ་ཤེས་ཀློང་དགུ་རིག་འཛིན་མཁའ་འགྲོ་

གིང་། །རང་མདངས་མ་འགགས་རབ་འབྱམས་དཀྱིལ་འཁོར་ལྷ། །རིག་རྩལ་རང་གྲོལ་དམ་ཅན་ཆོས་སྐྱོང་ལ། །གསོལ་བ༴ རྡོ་རྗེའི་གཏེར་སྲུང་ཆེ་གེའི་རྒྱུད་སྨིན་ཅིང་། །རྩ་བ་ཡན་ལག་དམ་ཚིག་སྲོག་རྩ་བརྟན། །བསྐྱེད་བཟླས་མཐར་ཕྱིན་ནུས་པའི་གདིང་ཆེན་ཐོབ། །རྫོགས་པས་ཕྱག་རྒྱའི་ཡེ་ཤེས་མཆོག་འགྲུབ་ཤོག། སྲུང་བའི་རྫོང་བརྟན་བཟློག་པའི་དམག་དཔུང་འཁྲིགས། །བསད་པའི་མཚོན་ཆས་ལུས་སེམས་ཁ་སྦྱོར་དབྱེ། །མནན་བསྲེགས་འཕང་པས་དགྲ་བགེགས་ཚར་བཅད་དེ། །ཕྱོགས་ལས་རྣམ་པར་རྒྱལ་བའི་མཐུ་ཐོབ་ཤོག རྟ་སྐད་ཐེངས་གསུམ་གཞི་ལམ་འབྲས་བུའི་རྒྱུད། །བསྐྱེད་དང་རྫོགས་པའི་བསྙེན་སྒྲུབ་རྣམ་བཞི་ལ། །བརྟེན་ནས་རིག་འཛིན་རྣམ་བཞིའི་ལམ་བསྒྲོད་དེ། །ཟུང་འཇུག་སྐུ་བཞིའི་གོ་འཕང་མྱུར་ཐོབ་ཤོག། ཅེས་པའང་མ་ཧཱ་ཤྲཱི་སངྒསོ།།